《韩子定嘉雪应祈二首 其二》
宋代·吕陶

天道孰云远，未尝毫釐差。鉴此金石心，报之琼瑰花。

旱氛涤已金，丰岁来何涯。高能累岌业，卑亦蒙污窊。

密布气晃荡，急飘势奔拿。掘地得宝马，集庭瞻白鸦。

岁功助发泄，民口腾欢哗。高原有瑶尘，绝漠无黄沙。

山夫喜执来，戍卒愁闻笳。铁甲彼固凝，石田吾将畬。

雰雰既沾足，陈根其动芽。霏霏幸还反，归路曾忘遐。

待诏一何寒，映书谁肯嗟。鸣弓壮暮猎，冻鼓咽朝衙。

羡君诗笔雄，退之昔名家。染翰动成集，卷轴可载车。

矧此古琴操，应和无以加。雅郑本末殊，中正蒙多哇。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。